Nõukogu määrus (EÜ) nr 1040/2003,

11. juuni 2003,

millega muudetakse määrust (EÜ) nr 1255/97 peatuspaikade kasutamise osas

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 19. novembri 1991. aasta direktiivi 91/628/EMÜ, milles käsitletakse loomade kaitset vedamise ajal ning millega muudetakse direktiive 90/425/EMÜ ja 91/496/EMÜ, [1] eriti selle artikli 13 lõiget 2,

võttes arvesse komisjoni ettepanekut [2]

ning arvestades järgmist:

(1) Vastavalt direktiivile 91/628/EMÜ tuleb vedamise ajal loomad ettenähtud ajavahemike järel maha laadida, neid joota ja sööta ning lasta neil puhata.

(2) Nõukogu 25. juuni 1997. aasta määrusega (EÜ) nr 1255/97 (ühenduse kriteeriumide kohta peatuspaikadele ja direktiivi 91/628/EMÜ lisas osutatud teekonnaplaanide muutmise kohta) [3] sätestatakse tervishoiumeetmed nakkushaiguste leviku takistamiseks. Samuti sätestatakse nimetatud määrusega kohustus loomade liikumine registreerida.

(3) Teatavad ühenduses 2001. aastal teatatud suu- ja sõrataudi puhangud on seotud loomade segunemisega peatuspaigas. Nende puhangute uurimine näitas, et ei järgitud tervishoiumeetmeid ja ei täidetud loomade liikumise registreerimise kohustust.

(4) Komisjoni otsusega 2001/327/EÜ [4] peatati ajutiselt peatuspaikade kasutamine, et vältida suu- ja sõrataudi epideemia levikut ühenduses. Kuna see meede on ajutine, tuleb see asendada sobivate alaliste meetmetega.

(5) Peatuspaikade kasutamine võib kujutada ohtu loomade tervisele, eelkõige juhul, kui peatuspaikade töö ei ole loomade tervise seisukohast nõuetekohaselt korraldatud. Sellest tulenevalt tuleb peatuspaikade suhtes kohaldatavaid veterinaareeskirju puhastamise ja desinfitseerimise osas tõhustada.

(6) Saadud kogemusi arvesse võttes on vaja sätestada, et peatuskohas võivad viibida ainult need loomad, kes vastavad ühenduse tervishoiunõuetele, mis on sätestatud nende liikide jaoks, mille jaoks peatuspaik on heaks kiidetud, ning mis on pärast kohustuslikku viibimist ühes ettevõttes läbinud transiidi raames ainult ühte tunnustatud kogumiskeskust.

(7) Selleks, et saavutada ühenduse loomade tervishoiu kaitsmise üldeesmärki, on kooskõlas proportsionaalsuse põhimõttega vajalik ja asjakohane sätestada peatuspaikade kasutamise eeskirjad. Käesolevas direktiivis piirdutakse sellega, mis on vajalik eesmärkide saavutamiseks kooskõlas asutamislepingu artikli 5 kolmanda lõiguga.

(8) Loomade tervisliku seisundi arengud ühenduses võivad kaasa tuua vajaduse kohandada peatuspaikade kasutamise tingimusi. Seetõttu on vaja sätestada kord, mille alusel on võimalik määruse (EÜ) nr 1255/97 tehnilisi sätteid kohandada selleks, et võtta arvesse loomade tervislikku seisundit ühenduses.

(9) Määruse (EÜ) nr 1255/97 rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega sätestatakse komisjoni rakendamisvolituste kasutamise menetlus. [5]

(10) Liikmesriigid peaksid kehtestama eeskirjad karistuste kohta määruse (EÜ) nr 1255/97 sätete rikkumiste eest ja tagama nende eeskirjade rakendamise. Need karistused peaksid olema mõjusad, võrdeliselt vastavad ja hoiatavad.

(11) Seetõttu tuleks määrust (EÜ) nr 1255/97 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1255/97 muudetakse järgmiselt.

1. Artikli 3 lõige 3 asendatakse järgmisega:

"3. Pädev asutus annab igale peatuspaigale loanumbri. Kõnealune luba võib piirduda teatavate liikide või loomade teatavate kategooriate ning tervisliku seisundiga.

Liikmesriigid edastavad komisjonile heakskiidetud peatuspaikade nimekirja ning selle ajakohastused.

Liikmesriigid teavitavad komisjoni ka artikli 4 lõike 2 sätete kohaldamise üksikasjalikust korrast, eelkõige peatuspaikade kasutamise ajavahemikust ja heakskiidetud ruumide kasutamisest kahel eesmärgil. Komisjon esitab liikmesriikidele selle teabe toiduahela ja loomatervishoiu komitee raames."

2. Artikkel 4 asendatakse järgmisega:

"Artikkel 4

1. Peatuspaiku kasutatakse üksnes neid läbivate loomade vastuvõtmiseks, söötmiseks, jootmiseks, puhkamiseks, hoidmiseks, hooldamiseks ja lähetamiseks.

2. Erandina lõikest 1 võivad liikmesriigid peatuspaikadena samuti heaks kiita direktiivi 64/432/EMÜ artikli 2 punktis o ja direktiivi 91/68/EMÜ artikli 2 lõike b punktis 3 määratletud kogumiskeskuste tööruumid tervikuna tingimusel, et need vastavad peatuspaigana töötamise ajal käesoleva artikli lõike 3 ja käesoleva määruse I lisa punkti A.4 sätetele.

3. Loomad võivad üheaegselt peatuspaigas olla ainult juhul, kui:

a) neil on ühesugune tõendatud tervislik seisund ja nende osas on kooskõlas ühenduse õigusaktidega vajaduse korral antud täiendavad tagatised; ja

b) nende tervislik seisund on tõendatud,

i) kooskõlas asjaomase loomaliigi jaoks direktiivi 90/425/EMÜ A lisas loetletud ühenduse veterinaaria-alastes õigusaktides sätestatud tingimustega.

Kui vastavad loomatervishoiu nõuded ei sätesta teisiti, tagab täiendav sertifitseerimine, et loomad on vähemalt 21 päeva olnud ühes põllumajandusettevõttes või sünnist peale juhul, kui loomad on vähem kui 21 päeva vanad, enne kui nad saadetakse sellest ettevõttest otse või transiidi korras läbi ühe tunnustatud kogumiskeskuse; lammaste ja kitsede puhul peavad olema täidetud direktiivi 91/68/EMÜ artikli 4 b lõike 4 tingimused, või

ii) kolmandatesse riikidesse eksportimiseks ette nähtud veiste ja sigade puhul otsuse 93/444/EMÜ [6] artikli 2 lõike 1 kohaselt;

c) nad kuuluvad sellesse loomade kategooriasse, mille jaoks peatuspaik on heaks kiidetud."

3. Artiklit 5 muudetakse järgmiselt:

a) punkt b jäetakse välja;

b) punkt h asendatakse järgmisega:

"h) teatama pädevale asutusele ühe tööpäeva jooksul pärast loomapartii lahkumist I lisa punktis C.7 sätestatud teabe, pidama registrit või andmebaasi teabe kohta, säilitama seda ja võimaldama pädevale asutusele sellele juurdepääsu vähemalt kolme aasta jooksul;"

4. Lisatakse järgmised artiklid:

"Artikkel 6a

Käesoleva määruse I lisa muudatused, mis on vajalikud selle kohandamiseks loomade tervislikku seisundit arvesse võttes, võetakse vastu direktiivi 91/628/EMÜ artiklis 17 sätestatud korras.

Artikkel 6b

Liikmesriigid kohaldavad direktiivi 91/628/EMÜ artikli 18 sätteid käesoleva määruse sätete rikkumiste eest karistamiseks ja võtavad kõik vajalikud meetmed nende sätete täitmise tagamiseks. Liikmesriigid teatavad neist sätetest komisjonile hiljemalt 1. maiks 2004 ja annavad viivitamata teada nende edaspidistest muudatustest."

5. I lisa A jaole lisatakse järgmine tekst:

"5. Enne loomade vastuvõtmist:

a) peavad peatuspaigad 24 tunni jooksul pärast seda, kui kooskõlas käesoleva määruse artikli 4 lõikega 3 peatuspaigas eelnevalt peetud loomad on lahkunud, olema alustanud puhastamist ja desinfitseerimist;

b) ei tohi peatuspaigas kuni riiklikku veterinaararsti nõutele vastavalt puhastamise ja desinfitseerimise lõpetamiseni loomi olla."

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolevat määrust kohaldatakse alates 1. juulist 2004.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 11. juuni 2003

Nõukogu nimel

eesistuja

G. Drys

[1] EÜT L 340, 11.12.1991, lk 17. Direktiivi on viimati muudetud määrusega (EÜ) nr 806/2003 (EÜT L 122, 16.5.2003, lk 1).

[2] EÜT C 291, 26.11.2002, lk 179.

[3] EÜT L 174, 2.7.1997, lk 1.

[4] EÜT L 115, 25.4.2001, lk 12. Otsust on viimati muudetud otsusega 2002/1004/EÜ (EÜT L 349, 24.12.2002, lk 108).

[5] EÜT L 184, 17.7.1999, lk 23.

[6] EÜT L 208, 19.8.1993, lk 34.

--------------------------------------------------